Pitas, Sabah

Pitas merupakan sebuah daerah di Bahagian Kudat, utara Negeri Sabah, Malaysia. Pusat pentadbiran bagi Daerah Pitas terletak di Pekan Pitas. Antara pekan lain yang terletak di daerah ini termasuklah Kanibongan. Kebanyakan penduduk di daerah ini merupakan masyarakat Orang Sungai dan Rungus. Etimologi Nama Pitas dipercayai berasal daripada perkataan Bahasa Sungai iaitu "Nopitas" yang bermaksud terputus. Pada masa itu Sungai Bengkoka telah dilanda banjir dan telah terputus akibat arus banjir yang besar. Penduduk sekitar kemudiannya menggunakan perkataan tersebut sehingga bertukar kepada Pitas. Sejarah Pitas mula menjadi sebuah daerah penuh pada tahun 1975 dan ditadbir Majlis Daerah Kudat/Kota Marudu. Pada Januari 1983, Daerah Pitas mula diletakkan di bawah pentadbiran Majlis Daerah Kota Marudu/Pitas. Pada 4 Mac 2009, Daerah Pitas telah diletakkan di bawah pentadbiran Majlis Daerah Pitas yang baru ditubuhkan. Pentadbiran Daerah Pitas terletak di bawah pentadbiran Majlis Daerah Pitas yang berpusat di Pekan Pitas. Daerah Pitas juga dibahagikan kepada enam mukim; Mukim Dandun Mukim Kalumpang Mukim Mapan-Mapan Mukim Pantai Mukim Pinggan-Pinggan Mukim Telaga Demografi Berdasarkan bancian Malaysia 2020, jumlah penduduk di daerah Pitas ialah seramai 36,660 orang dengan kepadatan penduduk 26 orang perkilometer persegi yang dikategorikan sebagai taburan penduduk sederhana. Majoriti penduduk di daerah Pitas merupakan Bumiputera termasuklah etnik Rungus, Orang Sungai, Kadazandusun, Suluk, Bajau dan Melayu. Agama Di daerah Pitas, agama Islam merupakan agama paling ramai penganut dengan peratusan lebih 60 peratus diikuti agama Kristian sebanyak 37 peratus. Agama Buddha, Hindu dan lain-lain serta tidak beragama mencatatkan kurang satu peratus. Kemudahan Daerah Pitas dilengkapi dengan pelbagai kemudahan awam di sekitar daerah. Terdapat 31 buah sekolah rendah, enam buah sekolah menengah, sebuah hospital daerah, lima buah klinik kesihatan, satu klinik komuniti dan tujuh klinik desa di sekitar daerah. Rujukan